Holger K. Nielsen (SF), 2008-05-15:
Der er netop kommet en vurdering fra Forsvarets Efterretningstjeneste om hele Afghanistansituationen, en vurdering, der er overmåde pessimistisk, og som fuldstændig sort på hvidt beskriver, hvilke enorme vanskeligheder man er i ude i Afghanistan, og i hvilket omfang der er behov for at revurdere den strategi, som man hidtil har kørt.
Derfor må jeg sige, at jeg synes, at det er lidt underligt, at det her forslag kommer på et tidspunkt, hvor jeg kan forstå at der stadig væk er forhandlinger om en Helmandstrategi mellem regeringen og forskellige partier i Folketinget.
Jeg synes, at man er nødt til at se de her ting i sammenhæng, og afventer, hvornår den der nye strategi kommer.
Jeg er fuldstændig enig i, at soldaternes sikkerhed er vigtig.
Hvis der udelukkende er tale om, at man får nogle helikoptere derned, der skal styrke sikkerheden, uden at det betyder en optrapningen af konflikten, vil jeg ikke udelukke, at vi vil støtte det.
Men jeg synes bestemt, at den procedure, der har været i den her sag, er ganske, ganske mærkværdig.
Den 10. april offentliggør Forsvarsministeriet, at man vil sende de her helikoptere af sted.
Der er ingen, der ved det i forvejen.
De folk, der skal af sted, får pludselig at vide gennem pressen, at de skal til Afghanistan.
Det undrer også mig, at vi ikke har fået noget at vide i Folketinget.
Vi får så at vide, at der kommer et beslutningsforslag.
Det kommer så den 13. maj - for 2 dage siden.
Hvad er der sket i den mellemliggende tid?
Hvorfor har man ikke kunnet fremsætte det her beslutningsforslag?
Skyldes det, at man har haft problemer med bemandingen?
Skyldes det forskellige bureaukratiske uenigheder?
Hvad er årsagen?
Jeg håber, at regeringen har en meget god forklaring på den her procedure, hvor man pludselig går ud med noget den 10. april - som et lyn fra en klar himmel kommer det - og så skal vi førstebehandle det her i Folketinget i dag på forventet efterbevilling.
Det er en fuldstændig uacceptabel måde at behandle Folketinget på.
Vi er ikke bare et ekspeditionskontor for regeringens forskellige forslag; vi forventer altså, at der også kommer en reel behandling her i Folketingssalen.
Så vil jeg sige, at jeg synes, at der er en række uklarheder, f.eks. omkring bevæbningen.
Jeg vil også sige, at hvis de ikke skal bevæbnes, så har vi da en anden diskussion omkring helikopternes sikkerhed og sikkerheden for de der folk, der skal sidde i helikopterne.
Med andre ord: Hvordan kan vi få en garanti for, at de ikke bare bliver kanonføde for fjenden?
Hvad er risikoen for, at de bliver skudt ned?
Hvad er risikoen for, at vi skal bruge masser af ressourcer på at skabe sikkerhed for helikopterne, der skal skabe sikkerhed for soldaterne?
Jeg mener: Faren for at det her også kan medvirke til en optrapning er vi nødt til at få diskuteret ganske, ganske nøje under behandlingen i Forsvarsudvalget og i forlængelse af det også diskutere, om de kunne være tiltænkt observationsopgaver, for det er også uklart formuleret i bemærkningerne - det er meget uklart formuleret.
Er der også tale om, at de eventuelt kan bruges i offensive angreb, medvirke til det?
Det føler vi bestemt trang til at få afklaret.
Når det nu er så nødvendigt at få helikopterne derned, vil jeg spørge: Hvorfor har man ikke fået den idé tidligere?
Det må man da have vidst i forsvaret.
Hvorfor har man ikke fået det?
Og hvorfor skal de sendes hjem?
Den der med bladene synes jeg ikke var særlig seriøs.
Jeg vil sige til hr. John Dyrby Paulsen, at der også bliver skudt soldater dernede, når bladene er faldet af!
Det er et fuldstændig useriøst argument at komme med.
Derfor er vi nødt til at få en diskussion om, hvorfor det så bare er midlertidigt, hvis de er så nødvendige for sikkerheden for de danske styrker.
Jeg mener, at hvis det er godt, hvis det er nødvendigt for sikkerheden, hvis det er noget, der virkelig kan bidrage til, at man får bedre forhold, vil vi godt støtte det, men så skal det ikke bare være midlertidigt, så skal det være noget, man virkelig satser på i Afghanistanindsatsen.
Med andre ord: Jeg kan ikke sige, om vi siger ja eller nej.
Det afhænger af de svar, der kommer fra ministeren i dag og i udvalget.
Det var så mine bemærkninger.